Arranquen les Festes Majors amb una crida al respecte i la presència de el “punt violeta”
06 de juliol de 2018

Aquesta vesprada, el Pregó des de la balconada de l'Ajuntament marcarà l'inici de les Festes Majors de l'Eliana. A les 20:30, amb la presència de l'alcalde Salva Torrent, el regidor de Festes Kike Martínez Escrivá i els representants de les tres clavaries, juntament amb l'actriu Lola Moltó, es dispararà el coet que serveix d'avís a la població que les Festes ja han començat. A partir d'ací, fins al dia 17, el municipi viurà 12 dies de celebració i diversió per a totes les edats.

Amb motiu de l'inici de les Festes, l'Ajuntament i les clavaries de la Puríssima, Verge del Carmen i Crist del Consol han publicat un vídeo convidant a la població a gaudir dels festejos des del “respecte a les persones, siga quina siga la seua condició sexual, la seua vestimenta, el color de la seua pell o la seua procedència” i rebutjant qualsevol tipus d'agressió sexual, discriminació o violència.

A més, per primera vegada, l'Eliana instal·larà un “punt violeta” per a complir amb el pacte valencià contra la violència de gènere i garantir unes festes lliures de violència masclista i assetjament. Per aquest motiu, professionals de l'associació ALANNA oferiran informació i suport, en l'esmentat punt violeta situat en la Plaça del País Valencià, entre les 19.30 i les 21.30 hores, els dies 9, 11, 12 i 13 de juliol, mentre que el 10 de juliol estaran localitzades en la Plaça d'Europa, en ocasió del festival KDR UrbanFest.